JAKU IBAN: Sada Bebuah
Tusun Ke-3 MINGGU tu kitai deka berati sereta belematika JAKU IBAN: Sada Bebuah dalam Tusun Ke-3, nampung iya ti udah dichelak dalam Tusun Ke-2 ti dikeluarka minggu dulu tu kemari. RETI KEMAS MUAR LADA Dalam sada bebuah ti dikumbai “Kemas Muar Lada” ti dibacha kitai dalam minggu dulu tu kemari, dia endur kitai udah beratika pemerinsa kitai mensia idup tu ngereja pengawa ti mayuh bansa, lalu siti ari pengawa nya bekebun lada. Taja pengawa ti dikereja mayuh bansa tang tuju iya meruan siti ti ke pun, iya nya dikena ngidupka diri-empu enggau diri sebilik. Kitai-empu sigi nemu ngasai, pengawa ngiga pemakai enggau duit ringgit dikena ngisi ‘tibang bubus’ endang enda sebaka pemedis enggau pemar iya dikereja, lalu nambahka nya, sigi enda selalu entap ba siti endur. Bisi pengawa ti dikereja nya semak lalu bisi mega ke jauh ari rumah-tangga kitai-empu. Gawa melada tulang besehari-sehari, nurun nyungkap ambun lalu pulai nyungkap petang. Sekeda pengawa nya nyangka ulih tembu dikereja dalam sehari, tang kemayuh agi ke enda. Nya alai, sida dikereja beminggu-minggu, bebulan-bulan, kekadang betaun-taun. Kelebih agi enti tua nya gawa bepukuka tulang ti empat kerat, pemedis enggau pemerinsa ti ngereja enda ibuh disebut. Keba disebut “asi dipanggum, ai dituntum bediri”. Gawa munuh diri datai ke nadai hari engkadah ngagai matahari. Indah ngemendar nya gawa, agi duit ringgit, pemakai selalu enda chukup. Selalu belala. Selalu suntuk. Kuatan gawa pemendar-mendar baka nya, datai ke nyau enda sedarka diri-empu nyau makin tuai-setuai. Makin lunsur pengeregas. Kusut pengering tulang. Nyau ngujungka ditepan penyakit enggau pemedis. Nyau ngujungka enda dapat agi gawa. Nya alai, nyau belabuh manggaika pengidup diri-empu ngagai bala anak, bala uchu, bala menantu. Amba runding makin jai-sejaie. Tak selalu ngerunding pejalai diri-empu nyau semakin semak ke pintu kubur. Keba bisi disebut ba begian ujung sada bebuah “Kemas Muar Lada” munyi tu: “Uh, chukup ikak, pemadu lelak; Siang tu nyau pandak, Malam nyau semak, Umbas alai  belelak, Tinduk jenak, Seraya lina, enda entuie dunya. Betambit rapit pintu penampak, Sakka badu tesilak, Ngetu tekebak, Tegut bekuta dikanchin maya.” Kitai ngelengkaka karang “Kemas Muar Lada” nya, ngambika kitai lalu macha sereta belematika segenteran sada bebuah ti digagaka nama “Ngepung Mimpi”. “NGEPUNG MIMPI” Aku tachangka singkang lansau, Langkah kepala kayau, pengelima pulau; Aku tandangka singkang bebuai dadu, Langkah pengulu lumur satu; Aku pansangka singkang berambunka nyawa, Langkah pengiring bala, pemuka perua; Aku tibarka singkang penikar, tuai tebangkar, Langkah rimau beranak tunggal; Aku kenjika singkang berani mati, Langkah bujang berani; Ngagai juluk ati, ngepung mimpi, Ngamatka danji, nuntungka seruan. Jalai ke dititi ngerenchah padang penusah Mipir di padang pasir penisil, Utai dipeda bepetir, nyawa dilah aus kekelah; Nyerimbing tebiang pemetang, darung kelemayang, Semimit nadai penerang, tampak besenawah; Ngilika lepung pemeniti, belabuh di wung penguji, Perau pechah, suar patah, basah renyah; Ensuruk begiu, ujan batu, sebun seleju, Tau ngelebu, landik ngayah, ngasuh medah. Niki bukit pemesak, melunggang ke sepiak, Ngilika lebak pengelelak, Ngasuh insak enda berasai temepak, Mata tebeliak, dada lisak, Ati asai ke deka nyabak, Tang peragam dalam kur ngelaban. Suah tetemuka bukit tusah ditiki, Enggai enda diterusi, dientakka panti; Sungai mar disemerai, Enggai enda dirintiska jalai, aduka titi; Lenggang gumbang mar ditachang, tusah dikelayang, Enggai enda dilayar enggau tungkang lundai kemudi; Kampung jerung enda alah kelaung, Enggai enda ditebang belambung ngena beliung, Ngasuh suah jai lajung, patah peredah Tekelechut karut rutan maram. Di sepemanjai tawa ngundurka sungai penemu  menyana, Kai kereja ke betemu enggau raja baya, Ke benyawa pas begiga, Apin kala ga binasa apa-apa, Laban ke besedia, bebekalka pemenga. Di sepemanjai hari napatka juluk ati, ngepung mimpi Kai main ke betemu enggau antu gerasi Di tisi kampung sunyi, babas repa, puak temuda, Ke begigi ngabih geraji, tikup telenga, Tang, kur semengat, tak diau diri, nadai kala ruji Laban kengka ke bisi ditapi, Aku beri sungki, aku suaka pedara, piring penganan. Sepemanjai hari, enda lapang petang, Lempuang seruran kusang, penuh pengadang, Ga pendiau sempama tunjuk dalam gantang, Nyelat orang, ke ukai pejuru menimang kaban belayan. Seniap hari ati penuh penangi, chukup pengerawan, Neresa pengerepa di kiba kanan; Tang seput enda kala riput, takut rawan, Sejengkal enda kala nikal, Surut ke belakang enda sekilan; Laban seruran beperasangka leka dindang, rentayan ramban: “Rentap atap, pumpung perabung, Bekejang titi jamban penjuang; Patah sayap, betungkatka patung, Pantang enda rari, ninggalka kelang”. Aku pasangka singkang randang pemerani, Langkah Kemping Padi Belimbing Besi, Jawa, kenu ku orang kelia, Setangga Tali Bujang tebilang berani mati; Ngagai juluk ati, ngepung mimpi, Nguta semaya, ngamatka danji, Ngulihka dua lambar keretas degree, Beserimbai enggau pengerami konvokesyen, Nampuk di bumi, tanah Bloomington. NGADINGKA PENUSAH NGULIHKA PENEMU Sada tu ngadingka penusah ngulihka penemu ti menuku, pemandai, pengelandik enggau penau ti beguna ke diri-empu enggau diri sebilik, ke bansa enggau menua. Penemu ke menuku enggau pemandai ke menyana nya mesti dipebagi sereta diturunka enggau orang bukai; anang tak semina diperam disimpan diri-empu, enggaika kitai ke rangka penemu nya diembal orang enggau jaku dalam ti nyebut: Sebelansai pen kulit lukai Enti enda ditunu, Enda mih teburuka antu; Berapuh pen laja beripuh, Enti dikesuhka Enda mih tebunuhka jelu. Lebih agi ari nya, enti tua nya mayuh penemu ti menyana ke beguna dikembuan, tang penemu nya lalu nadai dipebagi, dikerembai, dia penemu nya deka tebasau lenyau sengapa dibai tua lindung tuga lindung batang. BETAMPUNG Oleh JANANG ENSIRING 
See author's posts
